જૂનાગઢ, તા.21: જૂનાગઢમાં વિવિધ માંગણીઓ સાથે આંદોલન ચલાવી રહેલા સફાઇકર્મીઓ દ્વારા આજે બસ સ્ટેન્ડ પાસે ચક્કાજામ બાદ કોર્પોરેશન કચેરીને ઘેરાવ અને છ કામદારોએ ફિનાઇલ ગટગટાવતા મામલો વણસતા તંત્રએ ચડત પગાર ચૂકવી દેવાની ખાતરી આપી હતી. અહીંના આઝાદ ચોકમાં 84 સફાઇ કર્મચારીઓ મનપામાં સફાઇ કોન્ટ્રાક્ટ પ્રથા રદ કરવા અને ત્રણ માસનો ચડત પગાર ચૂકવવાની માંગણી સાથે છેલ્લા 17 દિવસથી ઉપવાસ આંદોલન ચલાવી રહ્યા છે. દરમિયાનમાં આજે ઉકેલ ન આવતા બપોરે ઉપવાસી છાવણી ખાતે મુખ્યમંત્રીના પૂતળા દહનની તૈયારી કરી હતી પરંતુ પોલીસ પહોંચી પૂતળાને લઇ જતા આંદોલનકારીઓ રેલી સ્વરૂપે બસ સ્ટેશન નજીક પહોંચ્યા હતા.